《高阳台 与成昌丈梦渠兄景山茗坐》
明代·李达

绀宇山中，珠宫世外，诸天遍覆香云。唤客尝茶，能消下界炎氛。

绿阴清昼听啼鸟，纵无风、凉意纷纷。笑忘归，占断幽深，直到黄昏。

浮生但愿长如此，有堆盘野蔌，对坐天民。顿觉身轻，清谈滋味堪珍。

山林钟鼎皆天性，看英豪、旋转乾坤。为疏慵，到处看山，终日论文。

作者简介：明凤阳定远人。永乐初以都指挥使镇守洮州，七年率兵攻西宁。进都督佥事。在镇四十年，为各族军民所畏服。正统中致仕。